Document ID: 32001R0594

Κανονισμός (ΕΚ) αριθ. 594/2001 της Επιτροπής
της 27ης Μαρτίου 2001
για την τροποποίηση του κανονισμού (ΕΚ) αριθ. 1374/98 για λεπτομέρειες εφαρμογής του καθεστώτος εισαγωγής και το άνοιγμα δασμολογικών ποσοστώσεων στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 26 παράγραφος 3 και το άρθρο 29 παράγραφος 1,
Εκτιμώντας τα ακόλουθα:
(1) Ο κανονισμός (ΕΚ) αριθ. 1374/98 της Επιτροπής, της 29ης Ιουνίου 1998, για λεπτομέρειες εφαρμογής του καθεστώτος εισαγωγής και για το άνοιγμα δασμολικών ποσοστώσεων στον τομέα του γάλακτος και των γαλακτοκομικών προϊόντων(3), όπως τροποποιήθηκε τελευταία από τον κανονισμό (ΕΚ) αριθ. 1998/2000(4), προβλέπει στο άρθρο 3 στοιχείο α) ότι η κατάταξη ορισμένων τυριών υπόκειται στην προσκόμιση πιστοποιητικού που εκδίδεται σύμφωνα με το άρθρο 23. Προκύπτει σαφώς από τις παραγράφους 3 και 4 του τελευταίου αυτού άρθρου ότι οι σχετικές κλάσεις επιφυλάσσονται αποκλειστικά στις προτιμησιακές εισαγωγές από την Ελβετία στο πλαίσιο της ειδικής ρύθμισης που έχει συνάψει η Κοινότητα με τη χώρα αυτή. Δεδομένου ότι κατά την εισαγωγή των προϊόντων αυτών δεν χρησιμοποιούνται πλέον τα πιστοποιητικά IMA 1, δεν έχει πλέον έννοια το άρθρο 3 στοιχείο β) και πρέπει, μεριμνώντας για σαφήνεια, να ενημερωθεί το άρθρο 3.
(2) Το άρθρο 13 του κανονισμού (ΕΚ) αριθ. 1374/98 επιτρέπει στους επιχειρηματίες να υποβάλλουν αίτηση πιστοποιητικού εισαγωγής για κάθε κωδικό ΣΟ στο πλαίσιο των ποσοστώσεων "ελάχιστης ποσότητας", που αναφέρονται στο παράρτημα II. Η δυνατότητα αυτή συνεπάγεται υπερβολικές αιτήσεις, που προκαλούν, αφενός μεν, σημαντικό φόρτο εργασίας στις αρμόδιες υπηρεσίες των κρατών μελών και της Επιτροπής και, αφετέρου, χρηματικές επιβαρύνσεις στους επιχειρηματίες. Πρέπει, λοιπόν να προσαρμοστούν οι σχετικές διατάξεις, περιορίζοντας τις αιτήσεις ανά επιχειρηματία σε μία μόνον αίτηση πιστοποιητικού ανά αύξοντα αριθμό.
(3) Στο κεφάλαιο III του κανονισμού (ΕΚ) αριθ. 1374/98, που καθορίζονται οι λεπτομέρειες εφαρμογής των προτιμησιακών καθεστώτων εισαγωγών χωρίς ποσοστώσεις, στο άρθρο 21 απαριθμούνται τα προϊόντα τα οποία αποτελούν αντικείμενο των καθεστώτων αυτών. Έχει αποδειχθεί ότι οι κωδικοί ΣΟ 04069002 έως 0406 90 06, οι οποίοι αποτελούν, μεταξύ άλλων, το αντικείμενο της απόφασης 69/352/ΕΟΚ του Συμβουλίου, της 6ης Οκτωβρίου 1969, περί συνάψεως δασμολογικής συμφωνίας με την Ελβετία, όσον αφορά ορισμένα τυριά που περιλαμβάνονται στην κλάση 04.04 του κοινού δασμολογίου(5), και τα οποία απαριθμούνται στο άρθρο 23 του κανονισμού (ΕΚ) αριθ. 1374/98, δεν απαριθμούνται στο άρθρο 21. Πρέπει, συνεπώς να συμπληρωθεί το άρθρο και να καθοριστεί ότι το τυρί του τύπου "Bergkäse", που υπάγεται στους κωδικούς ΣΟ 0406 90 02 έως 0406 90 06, δεν αποτελεί αντικείμενο της εν λόγω δασμολογικής συμφωνίας.
(4) Ο κανονισμός (ΕΚ) αριθ. 2007/2000 του Συμβουλίου, της 18ης Σεπτεμβρίου 2000, για την εισαγωγή έκτακτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνθεσης της Ευρωπαϊκής Ένωσης για τροποποίηση του κανονισμού (ΕΚ) αριθ. 2820/98 και την κατάργηση των κανονισμών (ΕΚ) αριθ. 1763/1999 και (ΕΚ) αριθ. 6/2000(6), όπως τροποποιήθηκε από τον κανονισμό (ΕΚ) αριθ. 2563/2000(7), προβλέπει στο άρθρο 1, την εισαγωγή γαλακτοκομικών προϊόντων στην Κοινότητα χωρίς ποσοτικούς περιορισμούς ή μέτρα ισοδυνάμου αποτελέσματος και με απαλλαγή από δασμούς και επιβαρύνσεις ισοδυνάμου αποτελέσματος. Τα έκτακτα αυτά μέτρα είναι πέραν των παραχωρήσεων που έχουν χορηγηθεί στις χώρες αυτές με τη μορφή μειωμένων δασμών, που περιλαμβάνονται στο παράρτημα IV του κανονισμού (ΕΚ) αριθ. 1374/98. Πρέπει, συνεπώς, να διαγραφούν οι χώρες αυτές από το εν λόγω παράρτημα και συνεπώς από το παράρτημα VII.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1374/98 τροποποιείται ως εξής:
1. Το άρθρο 3 αντικαθίσταται από το ακόλουθο κείμενο:
"Άρθρο 3
Ο κωδικός ΣΟ 0406 90 01, στον οποίο κατατάσσονται τα τυριά που προορίζονται για τη μεταποίηση, εφαρμόζεται μόνο στις εισαγωγές.
Οι κωδικοί ΣΟ 0406 90 02 έως 0406 90 06, 0406 20 10 και 0406 90 19 εφαρμόζονται μόνο στις εισαγωγές των προϊόντων που κατάγονται και προέρχονται από την Ελβετία σύμφωνα με τις διατάξεις του άρθρου 23."
2. Η παράγραφος 2 του άρθρου 13 αντικαθίσταται από το ακόλουθο κείμενο:
"2. Στην αίτηση του πιστοποιητικού μπορεί να αναγράφεται ένας ή περισσότεροι των κωδικών ΣΟ που αναφέρονται στο παράρτημα II για τον ίδιο αύξοντα αριθμό και πρέπει να αναφέρεται η ζητούμενη ποσότητα για κάθε διαφορετικό κωδικό. Ωστόσο, εκδίδεται ένα πιστοποιητικό για κάθε διαφορετικό κωδικό προϊόντος.
Η αίτηση του πιστοποιητικού πρέπει να αφορά το λιγότερο δέκα τόνους και το πολύ το 25 % της διαθέσιμης ποσότητας για τον αύξοντα αριθμό για κάθε περίοδο που αναφέρεται στο άρθρο 12 παράγραφος 2, για την οποία υποβάλλεται η αίτηση πιστοποιητικού."
3. Η παράγραφος 2 του άρθρου 14 αντικαθίσταται από το ακόλουθο κείμενο:
"2. Οι αιτήσεις πιστοποιητικών δεν γίνονται δεκτές παρά μόνον εφόσον ο υποβάλλων την αίτηση δηλώνει εγγράφως ότι, για την τρέχουσα περίοδο, δεν έχει υποβάλλει και αναλαμβάνει την υποχρέωση να μην υποβάλλει άλλες αιτήσεις υπό το καθεστώς εισαγωγής που αναφέρεται σ' αυτό το τμήμα όσον αφορά τον ίδιο αύξοντα αριθμό στο κράτος μέλος στο οποίο έχει υποβληθεί αίτηση ούτε σε άλλα κράτη μέλη. Σε περίπτωση υποβολής από τον ίδιο ενδιαφερόμενο περισσοτέρων της μιας αιτήσεων που αφορούν το ίδιο το προϊόν, καμία αίτησή του δεν γίνεται αποδεκτή."
4. Το άρθρο 21 αντικαθίσταται από το ακόλουθο κείμενο:
"Άρθρο 21
Τα γαλακτοκομικά προϊόντα που αναφέρονται στο άρθρο 20, καθώς και οι εφαρμοζόμενοι δασμοί είναι εκείνοι που περιλαμβάνονται:
α) στο παράρτημα IV·
β) στη συνδυασμένη ονοματολογία στις κλάσεις ΣΟ 0406 90 02 έως 0406 90 06, με εξαίρεση το 'Bergkäse'.
Το άρθρο 7 εφαρμόζεται τηρουμένων των αναλογιών, ενδεχομένως, στα προϊόντα που αναφέρονται στο στοιχείο α)."
5. Το παράρτημα IV τροποποιείται ως εξής:
α) τα στοιχεία που αφορούν τους αύξοντες αριθμούς 8 και 9 αντικαθίστανται από τα στοιχεία του παραρτήματος του παρόντος κανονισμού·
β) στην υποσημείωση 2 στοιχείο α), η τέταρτη περίπτωση διαγράφεται.
6. Στο παράρτημα VII, τα στοιχεία που αφορούν τη Γιουγκοσλαβία διαγράφονται.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαρτίου 2001.

Labels: 3
17